הוועדה לקידום מעמד האישה, כנסת 16, פרוטוקול מספר 131, 2004-11-09 10:30

אתי לבני: שלום לכולם, מתכבדת לפתוח את הישיבה.

אתי לבני: זה נושא באמת שלא דנו בו, נושא חדש שאני חושבת שלא הרבה מכירים את הנושא של הסכמי סחר בין-לאומיים והשפעתם על נשים בעולם ומה המצב בישראל, באיזה שלב אנחנו נמצאים היום באימוץ הסכמי גת, אלה ההסכמים הבין-לאומיים.

אתי לבני: נמצאת איתנו הגברת מוהא פקו, שהיא מנכל"ית של חברת ייעוץ בענייני מדיניות כלכלית ומדיניות סחר מדרום אפריקה, וחברה באיגוד לשכות המסחר של נשות העולם.

אתי לבני: היא תציג בפנינו את הנושא, ואחר כך יהיה זמן לשאלות.

אתי לבני: אני אבקש את חברתי, גברת ברברה סבירסקי, אולי להוסיף כמה מילים על התחום.

אתי לבני: בבקשה.

ברברה סבירסקי: עוד כמה מילים על מוהא פקו.

ברברה סבירסקי: יש ארגון עולמי שנקרא "מגדר וסחר".

ברברה סבירסקי: החיבור הוא הקשה, וזה אחד הדברים שמוהא תנסה לעשות לנו, זה החיבור בין הסחר – למה זה חשוב בכלל, למה זה חשוב לנשים, ולמה היא פעילה בתחום הזה.

ברברה סבירסקי: זה ארגון בין-לאומי, והיא הרכזת של הארגון הזה באפריקה.

ברברה סבירסקי: היא אחת המומחיות בתחום של סחר בין-לאומי והסכמי סחר.

ברברה סבירסקי: היא תנסה להסביר לנו את העיקר של הסחר ושל הסכמי הסחר, ובמיוחד של הסכמי הסחר ושירותים, הרלוונטיות לנשים והרלוונטיות לכנסת.

ברברה סבירסקי: ואז היא תנסה על השאלות.

ברברה סבירסקי: זו אחת הנשים שיודעות הכי הרבה בנושא.

ברברה סבירסקי: היא מבוקשת בכל העולם, היא נוסעת בכל העולם, שזה אולי לא כל כך מרשים היום, אבל היא נוסעת בכל העולם עם ילדה, עם תינוקת בת חמישה חודשים, כי היא עדיין מניקה וזה נחוץ, אז היא הסכימה לבוא אלינו מאנגליה, איפה שהיא בדיונים לקראת איזה כינוס בין-לאומי, ובאמצע היא קפצה לישראל, ואז היא תחזור לאנגליה, ואז היא תחזור לבית.

ברברה סבירסקי: אז יש לנו זכות מאוד גדולה לקבל את מוהא פה בישראל.

ברברה סבירסקי: זה הביקור הראשון שלה, ולשמוע ממנה על נושא שאנחנו לא מרבות לדבר עליו.

אתי לבני: תודה רבה.

אתי לבני: בבקשה גברת פקו.

מוהא פקו: שלום ובוקר טוב.

מוהא פקו: אני רוצה להודות לכם מאוד על הזדמנות זו להיות בכנסת.

מוהא פקו: זוהי הפעם הראשונה שלי בישראל.

מוהא פקו: זוהי גם הזדמנות נהדרת בשבילי לבוא ולדבר בדיוק בפני ועדה זו.

מוהא פקו: אני חושבת שזוהי שנה מאוד משמעותית ושנה הבאה תהייה אפילו יותר משמעותית, כיוון שנחגוג עשור לועידת בייג'ין הראשונה, ונשים מכל העולם יבחנו את ההתקדמות שחלה ביישום הזכויות והמערכת שבנינו בבייגי'ן לפני עשר שנים.

מוהא פקו: אם השגנו כמה מהיעדים וכמה התקדמנו.

מוהא פקו: אבל יש עוד מסיבת יום הולדת.

מוהא פקו: זוהי מסיבת יום ההולדת של ארגון הסחר העולמי, עוד ארגון חשוב שלעיתים אנחנו כנשים לא לוקחות אותו בחשבון.

מוהא פקו: אך זהו ארגון שהפך לכלי משמעותי מאוד שעלינו לקחת בחשבון.

מוהא פקו: משום שבדיוק כמו שהחלו לדון בזכויותינו ונלחמנו קשה כדי לקבל זכויות אלה, חשוב מאוד לבחון את סוגיות ארגון הסחר העולמי ואיך הן משפיעות על זכויות הנשים, על יכולתן של הנשים להשיג את הדברים שהיינו רוצות להשיג בכל רחבי העולם.

מוהא פקו: אני חושבת שלחברות פרלמנט מכל העולם יש תפקיד מיוחד מאוד.

מוהא פקו: אני חושבת שאני מעריצה את הנשים בתחום זה, כי אני חושבת שמאוד קשה להימצא בו.

מוהא פקו: במדינה שלי יש ועדה כזאת.

מוהא פקו: זוהי ועדה מפלגתית של מספר מפלגות פוליטיות שונות שבה אנחנו יכולים לשתף את החברים ולשוחח על נושאים הנוגעים למסחר בין-לאומי.

מוהא פקו: אני אומרת שזהו מקום קשה אך מאתגר, כיוון שבמקום זה עלינו להעלות נושאים משמעותיים מאוד לחיי הנשים.

מוהא פקו: לא תמיד קל לנו בפרלמנט הנמצא בשליטה גברית.

מוהא פקו: אני רוצה לומר גם שבתחום הכלכלי יש תחרות קשה מאוד.

מוהא פקו: אם נשווה את מאבקנו למלחמה, כנראה שהתחום הכלכלי הוא החזית האחרונה שבה צריכות הנשים להילחם, משום שיש כל כך הרבה דברים שקשורים לתחום הזה וכל כך הרבה בעלי עניין, לא רק הממשלה, אלא גם המגזר הפרטי, האיגודים המקצועיים, הנשים.

מוהא פקו: הממשלות צריכות לדאוג לאינטרסים של כולם.

מוהא פקו: לפעמים בתחומים הכלכליים הללו, אין ייצוג לאינטרסים של הנשים.

מוהא פקו: האינטרסים של הנשים לא משתקפים בתחום הכלכלי.

מוהא פקו: עם זאת, כולנו מבזבזות כסף, כולנו קונות, כולנו מוכרות במידה מסוימת בקהילות שלנו.

מוהא פקו: אבל איכשהו הדרך בה מתקבלות החלטות כלכליות והמדיניות הכלכלית לא נבחנות על פי השפעתן על נשים בהשוואה לגברים.

מוהא פקו: זהו המצב בכל העולם, בין אם במדינות מפותחות ובין אם במדינות מתפתחות כמו המדינה ממנה אני באה.

מוהא פקו: אני אספר עכשיו קצת על ארגון הסחר העולמי ולמה אנחנו חושבים שזה כל כך קריטי שנשים בישראל יעקבו אחר ארגון הסחר העולמי וגם אחר המשא ומתן שממשלת ישראל מנהלת בתוך הגופים הללו, כיוון שאלו הם נושאים המשפיעים עלינו כנשים.

מוהא פקו: ארגון הסחר העולמי הוקם ב-1995.

מוהא פקו: הוא מסדיר את הסחר הבין-לאומי.

מוהא פקו: הוא מורכב מיותר מ-144 מדינות ונציגיהן נפגשים לדיונים בשאלה איך לשפר את המסחר בין האחת לשנייה.

מוהא פקו: זהו כלי חשבו מאוד כיוון שבדיוק כמו מדיניות התעסוקה, בדיוק כמו המדיניות החברתית, בדיוק כמו הניסיון לבער את העוני, בדיוק כמו המדיניות של שירותי הבריאות, המסחר הוא גם עניין של מדיניות.

מוהא פקו: זהו כלי חשוב לפיתוח.

מוהא פקו: אני חושבת שאני רוצה להניח זאת כך כהנחת יסוד, כיוון שלעיתים אנחנו שוכחים שמדיניות כלכלית אמורה להביא לפיתוח במדינות שלנו בדיוק כמו שמדיניות מסחרית וכל שאר תחומי המדיניות אמורים לתרום לפיתוח.

מוהא פקו: עליהן לעבוד יחד יד ביד באופן הוליסטי.

מוהא פקו: המדיניות המסחרית הפכה להיות חשובה במיוחד בעולם היום בגלל הדרך בה היא מנוהלת.

מוהא פקו: כולנו מכירים את הגלובליזציה.

מוהא פקו: יכול להיות שחלקנו חושבים שהגלובליזציה טובה וחלקנו חושבים שהגלובליזציה אינה טובה.

מוהא פקו: לכל אחד יש דעה אחרת לגבי ההשפעה שיש לגלובליזציה עלינו.

מוהא פקו: הבעיה היום עם המסחר הבין-לאומי כפי שהוא מנוהל בארגון הסחר העולמי, היא שהוא מנוהל כך שהוא מתחיל להגביר את חוסר השוויון ואת הכוח של המדינות החזקות יותר, ובעצם הוא מתחיל, אני חושבת, במידה רבה לדחוק לשוליים את המדינות הללו שבאמת מנסות להתפתח.

מוהא פקו: יש חוסר שוויון בתוך מדינות ובין מדינות.

מוהא פקו: יש חוסר שוויון בין נשים לגברים ובין נשים לנשים.

מוהא פקו: בדיוק כמו שהמסחר משקף את איך שאנחנו רואים את עצמנו מבחינה בין-לאומית, אותו אי-שוויון שיש בעולם היום, קיים בצורות שונות בכל המדינות, בין אם בצפון ובין אם בדרום.

מוהא פקו: פעמים רבות כשאנו מדברים על מסחר, אנשים רוצים לשאול אם זה טוב או רע.

מוהא פקו: אני לא חושבת שהשאלה היא אם המסחר טוב או רע.

מוהא פקו: אני חושבת שהמסחר מתנהל במשך מאות שנים ואין ספק שאנשים רכשו דברים שלא היו להם והחליפו אותם בתמורה לדברים שהיו להם, או שהם ייצרו מוצרים שלא היו לאנשים אחרים ומכרו מוצרים אלה לאנשים אחרים.

מוהא פקו: לכן מסחר הוא חלק חשוב בחיינו בכך שהוא מאפשר לנו להשיג דברים שאין לנו בדרך כלל בחברה שלנו.

מוהא פקו: עם זאת, בארגון הסחר העולמי אנחנו מתחילים לראות, למרות שהם אומרים שזוהי מערכת המבוססת על חוקים, שהחוקים לא תמיד פועלים באמת על פי חוקים כלכליים במובן האמיתי ובמובן התיאורטי המוכרים לנו.

מוהא פקו: ארחיק ואומר שהדרך בה מתנהל המסחר הבין-לאומי היא יותר פוליטית מאשר כלכלית.

מוהא פקו: השחקנים הקובעים הם אלו שיש להם אינטרסים, ולכל המדינות יש אינטרסים, וזה חשוב שיש אינטרסים, אבל השחקנים הקובעים הם גם אלו שיכולים לעשות מניפולציות ולתמרן את החוקים בצורה הטובה ביותר, אלו שיכולים לתמרן את השפה העדינה בהסכמים כדי שיתאימו להם.

מוהא פקו: הבעיה עם זה היא, שלפעמים הממשלות מחליטות לפעול על פי החוקים הללו ומנסות לתמרן את החוקים הללו מבלי ממש לקחת בחשבון את השפעה החברתית, מבלי לבחון את השפעות המגדר שיש לכך על מדינות.

מוהא פקו: זה חשוב מאוד.

מוהא פקו: למשל, אם ישראל היא מדינה המצטיינת בייצור טכנולוגי והודו הידועה כיום כמדינה שמפתחת ומייצרת מומחים טכנולוגיים ומוצרים טכנולוגיים טובים מאוד.

מוהא פקו: אם תשימו את המדינות הללו יחד ותצפו שהן יתחרו, ואם תוסיפו את העובדה שנשים הן אלו המייצרות את המוצרים הטכנולוגיים האלו במגזרים המסוימים הללו, אם לא תיקחו בחשבון שאם תאפשרו להודו להיכנס ולמכור מוצרים לישראל במגזר שבו במיוחד יש רוב לנשים, אתם לא מתחשבים בהשפעה של מה שיקרה אם תאפשרו לעוד מתחרה חזק להיכנס לשוק שלכם, שבו הנשים יאבדו מקומות עבודה, יאבדו מקורות פרנסה, אם בעצם פעולה זו תשנה את בסיס המיומנויות ויהיה עליכם לספק הכשרה נוספת לנשים שלכם כדי להתחרות טוב יותר, ותצטרכו להחדיר מיומנויות חדשות.

מוהא פקו: צריך לבחון דברים אלו בקפידה רבה.

מוהא פקו: לכן חשוב שכאשר מדינות דנות בענייני מסחר חדשים, תחרותיות חדשה לשוק, שהן יבחנו את ההשפעה שלהם.

מוהא פקו: מה תהייה ההשפעה החברתית.

מוהא פקו: לא מדובר רק על אנשים שמאבדים מקומות עבודה, מדובר גם על יכולתם להרשות לעצמם לרכוש שירותים, דיור, תחבורה, ביכולתם לשלוח את ילדיהם לבית הספר.

מוהא פקו: אלו הם נושאים בעלי חשיבות עליונה ועלינו להשגיח עליהם.

מוהא פקו: אם נסתכל עכשיו על הסכם מסוים אחד, ואני לא אדבר על כל ההסכמים, אבל לפני שאדבר על כך, אני חושבת שחשוב שנבין שקיימת ההזדמנות להתערב במקום בו משתתפות הממשלות שלנו.

מוהא פקו: שרי המסחר שלנו משתתפים בארגון הסחר העולמי, או שר המסחר שלכם כאן בישראל.

מוהא פקו: הם נפגשים כל שנתיים והפגישה הבאה תתקיים בהונג קונג, אני מאמינה ב-2005.

מוהא פקו: חשוב מאוד שנברר, במיוחד כחברות פרלמנט, מה הממשלות שלנו שמות על השולחן.

מוהא פקו: אילו אינטרסים הן שמות על השולחן?

מוהא פקו: האם הן העריכו את ההשפעה החברתית שיהיו לנושאים הללו על נשים?

מוהא פקו: מה הן מקוות להשיג מהמשא ומתן הזה?

מוהא פקו: מה הן יסכימו לתת במשא ומתן הזה?

מוהא פקו: מה אנחנו יכולות להפסיד ומה אנחנו יכולות להרוויח כנשים במדינה הזאת?

מוהא פקו: אני חושבת שזה מאוד, מאוד קריטי שחברות פרלמנט יעלו את השאלות.

מוהא פקו: לא צריך להיות בקיאים במסחר בין-לאומי, אבל בהחלט חשוב לבחון מה תהייה ההשפעה החברתית של זה.

מוהא פקו: אנחנו במיוחד מתעניינות, כנשים מכל רחבי העולם מבחינה גלובאלית, בהסכם הסחר והשירותים הכללי, הסכם שעלה על הפרק ב-1995.

מוהא פקו: ישראל היא מדינה חברה בארגון הסחר העולמי, והיא אחת מהחותמות בהסכם הסחר והשירותים הכללי.

מוהא פקו: הדאגה הגדולה ביותר של נשים בכל העולם, בין אם בצפון ובין אם בדרום, היא הרעיון הכללי שיש איום על שירותים ציבוריים, במיוחד החינוך, שירותי הבריאות, נושאים כמו אנרגיה, מים, אפילו השירותים הפיננסיים שלכם, הביטוח שלכם, התחבורה שלכם, טווח שלם של שירותים שבהם משתמשות נשים.

מוהא פקו: אבל בייחוד השירותים הציבוריים כמו שירותי בריאות וחינוך, כיוון שאלף, נשים עובדות בשירותים האלה במספרים גדולים.

מוהא פקו: כמעט בכל המדינות הנשים הן הרוב במגזר השירותים, בין אם בהסעדה, בין אם בניקיון.

מוהא פקו: עבודות הטיפול בדואר גם הן נעשות בידי נשים.

מוהא פקו: אם נאפשר בעלות זרה של השירותים הציבוריים הללו במדינה שלנו, אין ערובה לכך שנשים ימשיכו ליהנות מתעסוקה מלאה, במיוחד בעולם שבו העבודה הופכת לגמישה יותר, העבודה נמסרת לקבלני חוץ, העבודה כבר לא בטוחה יותר.

מוהא פקו: כולנו זקוקים לביטחון תעסוקתי.

מוהא פקו: כולנו זקוקים לביטחון תעסוקתי כיוון שיש לנו משפחות שעלינו להאכיל.

מוהא פקו: לכן נושא השירותים הציבוריים הפך לנושא מאוד שנוי במחלקות בכל העולם וכולנו, מכל העולם, כנשים, לומדות את הנושאים הללו.

מוהא פקו: אנחנו רוצים להיות בטוחים שהמים שלנו לא יימכרו לתאגידי חוץ.

מוהא פקו: אנחנו רוצים להיות בטוחים שהחינוך שלנו לא יימכר לתאגידי חוץ פשוט כיוון שאנחנו לא רוצים להיקלע למצב שבו לא תהייה לנו מספיק גישה או שלא נוכל כבר להרשות לעצמנו את השירותים הללו, משום שבכל פעם שתאגיד מתווסף לשירות ציבורי, הוא לא עושה זאת למטרות צדקה.

מוהא פקו: הוא עושה זאת למטרות רווח ואנחנו מכבדים אנשים ששואפים לרווח.

מוהא פקו: אף על פי כן, כשמדובר על שירות ציבורי, אנחנו רוצים לוודא שלכולם יש גישה ושכולם יכולים להרשות לעצמם את השירותים הללו.

מוהא פקו: הדבר הכרחי, אחרת נצטרך לבחון את תפקיד המדינה.

מוהא פקו: עלינו לבחון את כל נושא האזרחות.

מוהא פקו: מה זה אומר להיות אזרח במדינה שלנו אם אנחנו לא יכולים להשרות לעצמנו את השירותים החקוקים ברבות מחוקותינו וחקוקים באו"ם כזכויות שלנו.

מוהא פקו: אז אני חושבת שכנשים עלינו להשגיח על התהליך הזה.

מוהא פקו: יכול להיות שישראל אינה חווה איום כה גדול כמו מדינות אחרות, אבל בהחלט חשוב לפקח על התהליכים הללו, להבטיח שהממשלות לא יוותרו על שירותים ציבוריים בתמורה לקבלת שירותים פיננסיים בהשקעות או בתחומים אחרים.

מוהא פקו: השירותים הציבוריים צריכים להמשיך להיות שייכים למדינה.

מוהא פקו: חייבים להגן עליהם.

מוהא פקו: אני גם רוצה לומר שיש קושי רב עם ארגון הסחר העולמי ברמה הפרלמנטארית, משום שיש מעט מאוד השגחה פרלמנטארית.

מוהא פקו: אנחנו הולכים לבחירות ובוחרים אנשים ובוחרים חברי פרלמנט כדי שישמשו לנו כעיניים ואוזניים כשהם מגיעים למשכנים כמו זה.

מוהא פקו: וכדי להגן על האינטרסים וכדי להגן על הנושאים החשובים לנו ביותר.

מוהא פקו: אז הייתי מעודדת במיוחד את חברי הפרלמנט לשים לב יותר מכל ולהשגיח יותר מכל על המתרחש בועדת המסחר, לאחר מכן בועדות הכלכליות ולשאול את השאלות.

מוהא פקו: האם מוותרים על השירותים הציבוריים?

מוהא פקו: האם השירותים הציבוריים עדיין מוגנים?

מוהא פקו: האם קיימת האפשרות שימכרו אותם?

מוהא פקו: אני חושבת שזה קריטי ביותר.

מוהא פקו: אני חושבת גם שיש תפקיד מאוד ייחודי לחברות פרלמנט במשלחת לארגון הסחר העולמי.

מוהא פקו: אני חושבת שאפילו אם אינכן מבינות בענייני מסחר או אינכן מבינות בעניינים כלכליים, אני חושבת שוועדה זו צריכה בהחלט לדרוש משר המסחר שיהיו נשים במשלחת לפגישה המיניסטריאלית בהונג קונג.

מוהא פקו: אני חושבת שיש לכך חשיבות עליונה.

מוהא פקו: שוב, זוהי אחת מדרכי הפיקוח.

מוהא פקו: כך לא תתנו מנוח לשר בעניין זה וכך תוודאו שהוא יודע שעיניכן ואוזניכן מכוונות לנושאים החשובים באמת לנשים.

מוהא פקו: אני חושבת שחברות פרלמנט באמת יכולות לשחק תפקיד חשוב במשימה הזאת.

מוהא פקו: רשת המגדר והמסחר הבין-לאומית תהייה בהונג קונג, כמו בכל הפגישות המיניסטריאליות, ויש לנו אישור.

מוהא פקו: אנחנו נוסעים גם כחלק מהמשלחת מטעם ממשלתנו.

מוהא פקו: אני נוסעת כחלק מהמשלחות מטעם הממשלה שלי.

מוהא פקו: אני משתתפת בפגישות שבתוך המתחם ובפגישות שמחוץ למתחם.

מוהא פקו: אבל אני חושבת שהיתרון שם זה שמפעם לפעם אנחנו גם מבקשים ממשלחות שונות לדווח לנו על תהליך המשא ומתן בזמן שאנחנו בועידות המיניסטריאליות.

מוהא פקו: אני חושבת שחשוב מאוד שחברי כנסת ישראליים יפגשו חברי פרלמנט אחרים איתם ניתן ליצור קואליציות בנושאים הללו, במיוחד בנוגע לשירותים ציבוריים, לדווח אחד לשני על המתרחש, ללמד אחד את השני וללמוד אחד מהשני.

מוהא פקו: הייתי רוצה לעצור כאן.

מוהא פקו: אני חושבת שסיפקתי לכם מספיק חומר למחשבה.

אתי לבני: תודה לך.

אתי לבני: יש לי שאלה, אמרת שעלינו להשגיח על המשאבים הציבוריים כמו החינוך וכו', מהם הנושאים האחרים שאינם כה ברורים, שעלינו לפקח עליהם ושיש לך ניסיון איתם?

מוהא פקו: אני רוצה לומר שתהליך המשא ומתן הוא מורכב מאוד ולעיתים מלא סתירות.

מוהא פקו: כיוון שזהו משא ומתן, כשאת באה לשולחן המשא ומתן יכול להיות שעמדתך תהייה בעד ההגנה על השירותים הציבוריים שלנו.

מוהא פקו: אבל יכול להיות שתרצי משהו אחר ממדינה אחרת שיועיל לישראל.

מוהא פקו: הרבה פעמים אנחנו מתחילים להבין שהרבה ממשלות שמגיעות עם כוונות טובות מאוד ואומרות שהן מעוניינות להגן על השירותים הציבוריים, עלולות לחוש שכיוון שזהו קלף מיקוח, יכול להיות שהן ירגישו שכדי להשיג משהו חשוב לישראל, בוא נוותר קצת בתחום השירותים הציבוריים, ועל זה עלינו לפקח כי כאשר זה מגיע לשירותים ציבוריים, אסור להתפשר.

מוהא פקו: עדיף לוותר בתחומים אחרים, עדיף שנאפשר למדינות אחרות לבקש מאיתנו דברים אחרים, אבל נשמור על השירותים הציבוריים במדינה שלנו.

מוהא פקו: יחד עם זאת, אני גם אומרת שאפילו בתחום השירותים הפיננסיים ובשירותים העסקיים והמקצועיים, תמיד צריכות להיות הערכות לגבי ההשפעה שתהייה להסכמים, במיוחד באותם מגזרים בהם נשים הן הרוב.

מוהא פקו: אני חושבת שאנחנו תמיד צריכים לבחון את הזדמנויות התעסוקה.

מוהא פקו: כמובן שאנחנו תמיד רוצים לראות כניסה של טכנולוגיות חדשות, אבל אנחנו צריכים לבחון גם את רמת המיומנות של הנשים שלנו.

מוהא פקו: אנחנו לא רוצים לדחוק אנשים אל מחוץ לתעשייה כאשר הם אינם מוכנים לעבור לתעשיות אחרות.

מוהא פקו: כולנו רוצים להתפתח כמדינות, אבל חשוב מאוד שנבחר איך לעשות זאת ושנגן על האינטרסים שלנו.

מוהא פקו: אני חושבת שלזה אני מתכוונת כשאני אומרת שעלינו להשגיח על סחר הסוסים הזה שיכול להזיק לשירותים הציבוריים.

יהודית אופנהיימר: גם אני חייתי בדרום אפריקה מ-1996 עד 2000 ועשיתי את התואר השני שלי בניהול פיתוח, אז יש לי אהדה רבה מאוד לדרום אפריקה ולתהליך הנפלא של הדמוקרטיזציה, יישום זכויות האדם והשוויון המגדרי, שעובר על דרום אפריקה בעשר השנים האחרונות.

יהודית אופנהיימר: לרוע המזל, חשתי תחושה איומה של תסכול, כיוון שמדינה זו הולכת אחורה מבחינת כל הנושאים שהזכרת.

יהודית אופנהיימר: מבחינת כיווץ השירותים הציבוריים, מבחינת נשים המאבדות את מקומות העבודה שלהן, מבחינת גישה שווה לשירותים ומבחינת יישום מדיניות קפיטליסטית אגרסיבית מאוד שלא מתחשבת בנושאים חברתיים וללא שיתוף.

יהודית אופנהיימר: הממשלה פועלת לבד ללא שיח ציבורי אודות ההשפעה של התהליכים הללו על קבוצות רבות בישראל, קבוצות מיעוט וקבוצות אחרות ובמיוחד נשים.

יהודית אופנהיימר: אני רוצה לשאול מה אנחנו יכולים לעשות עכשיו כדי למזער את הנזק.

יהודית אופנהיימר: אני לא מאמינה שניתן לעצור את התהליך, רק למזער את הנזק.

יהודית אופנהיימר: גם הקהילה המסחרית.

יהודית אופנהיימר: אין מודעות ציבורית להשפעה של התהליכים הללו על המרקם החברתי.

מוהא פקו: אני חושבת שאת צודקת, זה אתגר.

מוהא פקו: הנושאים הללו כלל לא קלים.

מוהא פקו: אנחנו ממש אספנו נתונים אמפיריים מוצקים מאוד כדי לחקור את הנושא בעצמנו וכדי להעלות נתוני יסוד, כיוון שפעמים רבות מעצבי המדיניות אומרים לנו שאנחנו מדברים מנקודת מבט אמוציונאלית.

מוהא פקו: אלו הם נושאים מאוד משפטיים וטכניים.

מוהא פקו: אתם לא מבינים את הלחץ תחתיו נמצאות הממשלות.

מוהא פקו: אבל אנחנו אומרים שאתם לא מבינים את הלחץ תחתיו חיים האנשים.

מוהא פקו: עלינו להבין איך אנשים צריכים לשרוד תחת המערכות הללו.

מוהא פקו: אני חושבת שמחקר הוא בעל חשיבות עליונה.

מוהא פקו: עלינו להשתמש בסטטיסטיקה המבוססת על ראיות כדי להראות למעצבי המדיניות את ההשפעה שיש להפרטה, שאני חושבת שמחזקת את הנהגת הליברליזציה במסחר ופותחת לה את הדלת.

מוהא פקו: אני חושבת שאנחנו צריכים ממש להשגיח על תחום ההפרטה כיוון שההפרטה מקלה על הנהגת הליברליזציה במסחר.

מוהא פקו: תהליך זה מתרחש בכל העולם.

מוהא פקו: אני חושבת שעלינו להשגיח על התהליך.

מוהא פקו: לא ניתן לבחון את הנהגת הליברליזציה במסחר מבלי בחינת ההפרטה כיום.

מוהא פקו: נתונים אמפיריים חיוניים ביותר.

מוהא פקו: אני יכולה לתת דוגמא.

מוהא פקו: יש לנו תעשיית שימורים חזקה מאוד המשמרת עגבניות, אנחנו משמרים פירות בדרום אפריקה.

מוהא פקו: אולי אנחנו אפילו סוחרים עם ישראל ושולחים לכם כמה מהמוצרים הללו.

מוהא פקו: כשהשוק שלנו נפתח לאיחוד האירופאי בהסכם הפיתוח הדו-צדדי שיש לנו עם האיחוד האירופאי, תעשיית השימורים התמוטטה.

מוהא פקו: במילים אחרות, מדינות האיחוד האירופאי הביאו כל מיני עגבניות למדינה שלנו שהפחיתו את המחירים לרמה כזאת שהיצרנים שלנו לא יכלו אפילו לכסות את הוצאותיהם על עלויות הייצור.

מוהא פקו: ערכנו מחקר מאוד פשוט.

מוהא פקו: לא התחלנו את המחקר מההשפעה על איבוד מקומות העבודה, אלא התחלנו את המחקר מההשפעה החברתית שראינו שהייתה על חקלאיות שעבדו בחוות האלה בתעשיית השימורים ושלא היו יכולות להרשות לעצמן יותר, שהיה עליהן פתאום להחליט את מי לשלוח לבית הספר, כיוון שהן לא יכלו יותר להרשות לעצמן לשלוח את כל ילדיהן לבית הספר, שאיבדו את בתיהן כי הן לא יכלו יותר להרשות לעצמן לשלם את המשכנתא על בתיהן והן נאלצו לעבור לגור עם המשפחה המורחבת כאשר משהו כמו שמונה אנשים היו צריכים לגור בבית קטן אחד.

מוהא פקו: התחלנו את המחקר מההשפעה הזאת ואז הלכנו אחורה והתחלנו להראות למעצבי המדיניות את ההשפעה החברתית שהייתה אמורה להביא להתקדמות ולהביא מקומות עבודה ועוד כל מיני הזדמנויות לאנשים, ושבעצם התחילה להרוס את מקורות הפרנסה של האנשים.

מוהא פקו: הם התחילו בהעלאת מכסי המגן על עגבניות מאיטליה.

מוהא פקו: זאת הייתה ההשפעה של המחקר שלנו.

מוהא פקו: כמובן שהנזק כבר נעשה ועם מכסי המגן לוקח כמעט שנים-עשר עד עשרים וארבעה חודשים עד שהתעשייה מתאוששת.

מוהא פקו: אבל לפחות המחקר שלנו לא היה לשווא.

מוהא פקו: אנחנו עושים כעת אותו דבר בבנִין, שם תעשיית הכותנה היא נושא חשוב ביותר גם בארגון הסחר העולמי וגם במדינות מערב אפריקה, כדי להראות שוב את ההשפעה החברתית וכדי לומר שבעוד שפתיחת השווקים היא דבר טוב, זה מה שהולך לקרות וזה מה שקורה לאנשים האמיתיים, למקורות הפרנסה.

מוהא פקו: אלו הם אנשים שתורמים לכלכלה שלנו.

מוהא פקו: הם תורמים חסכונות לכלכלה שלנו והממשלות יכולות ללוות מהחסכונות שלנו ואנחנו יכולים להתחיל להבטיח את הצמיחה הכלכלית.

מוהא פקו: אבל אי אפשר, אני חושבת שאנחנו גם צריכים לטעון שלא ניתן להבטיח את הצמיחה הכלכלית עם צמיחת האבטלה.

מוהא פקו: בישראל יש לכם שיעור אבטלה של 10.8%.

מוהא פקו: זה שיעור אבטלה ענק למדינה עם אוכלוסיה בגודל הזה.

מוהא פקו: אני חושבת שאנחנו צריכים להתחיל לבחון את הנושא, כיוון שאומרים שאנחנו מביאים השקעות כי זה מביא לצמיחה כלכלית, וזה יביא מקומות עבודה, אבל התוצאה לגמרי הפוכה.

מוהא פקו: אני חושבת שאלינו להפריך כמה מהטיעונים האלה כיוון שהם שגויים.

מוהא פקו: במקום זה עלינו לשאול מה אנחנו הולכים לעשות עם האנשים.

מוהא פקו: אני חושבת שעלינו להכריח את מעצבי המדיניות לומר לנו, בלי קשר למה שישראל אמורה להשיג מהמשא ומתן הזה, מה ירוויחו האנשים מהתהליכים הללו?

מוהא פקו: איך נשים וגברים בישראל ירוויחו מזה.

מוהא פקו: לא רק המגזר הפרטי, לא רק כמה אנשים עשירים, אבל איך העושר הזה יתחלק כך שכולם ירוויחו מהתהליכים הללו.

שלומית דוייטשר: עוד שתי שאלות מפורטות.

שלומית דוייטשר: קודם כל, רובינו אומרות שאיננו כלכלניות.

שלומית דוייטשר: אני עורכת דין, ואני מייצגת את לשכת עורכי הדין.

שלומית דוייטשר: כעורכת דין, אני עוסקת בכלכלה יומיומית מצומצמת.

שלומית דוייטשר: רוב הנשים והגברים באים להתייעץ ועסקיהם הקטנים מושפעים מאוד ממה שמתרחש מבחינה מדינית, כיוון שיחד עם מה שיהודית תיארה, מדינה קפיטליסטית יותר, או מדינה עם שוק פתוח יותר, עם שוק יותר גלובלי, יחד עם זה, אני לא מדברת על שירותים ציבוריים, אני מדברת על עסקים קפיטליסטים קטנים, שאנחנו מאוד מעודדים היום נשים להקים עסקים כאלה כיוון שמפטרים אותן והן נזרקות לרחוב וכו'.

שלומית דוייטשר: יחד עם מדיניות גבוהה, לא מפחיתים את המיסים כיוון שהמצב הכלכלי הכללי קשה, ולכן יש למשוך יותר מיסים.

שלומית דוייטשר: לעומת זאת, מאוד מעודדים תחרות.

שלומית דוייטשר: הסיבה לכך שכל המפעלים עברו לסין או לירדן, היא המשכורות שניתן לשלם שם והתנאים שאפשר לתת לפועלים שהם נמוכים הרבה יותר ממה שאנו צריכים כאן בכלכלה שלנו.

שלומית דוייטשר: מצד אחד, התחרות מעולה לעסקים קטנים כי היא נותנת רעיונות חדשים ודינאמיקה.

שלומית דוייטשר: היא נותנת אנרגיה ומרץ.

שלומית דוייטשר: מצד שני, לא ניתן לצמצם את מה שמתרחש כעת.

שלומית דוייטשר: אני לא רואה איך ניתן לצמצם את זה, לחזור אחורה לתפיסות החברתיות הישנות.

שלומית דוייטשר: אנחנו זקוקים לתפיסות חדשות.

מוהא פקו: אני חושבת שהעלית מספר נושאים חשובים מאוד.

מוהא פקו: הדבר הראשון שלא הייתי אמורה לומר היה שתחת הפרדיגמה בה פועלות הממשלות שלנו, גם הממשלה שלכם וגם שלי פועלות תחת ליברליות ובכיוון ליברליות, התחרות קודמה כאחד מהכוחות המניעים של הכלכלה.

מוהא פקו: זהו דבר טוב.

מוהא פקו: אם יש תחרות, תהייה גמישות מחירים וכולם ירוויחו.

מוהא פקו: עבורי התחרות היא כמו הונאה בשיטת הפירמידה.

מוהא פקו: אני לא יודעת אם יש לכם בישראל הונאות בשיטת הפירמידה, אבל במדינה שלי ובחלקים רבים בעולם יש הונאות בשיטת הפירמידה.

מוהא פקו: לגבי תחרות.

מוהא פקו: אם כולנו נתחרה במטרה להיכנס לשוק הסיני, למשל, כמדינות, המדינות שייכנסו ראשונות, המדינות שישקיעו הכי הרבה כדי להיכנס ראשונות וישפרו את המוצרים שלהן, יצליחו יותר מהשאר.

מוהא פקו: מדינה מספר 144 או המדינה האחרונה בארגון הסחר העולמי לא תקבל את העסקה הטובה ביותר.

מוהא פקו: אז אנחנו מתחרים כמדינות וזה לא בהכרח בריא ואנחנו מתחרים בתוך מדינות, וגם זה לא בהכרח בריא.

מוהא פקו: אבל אני לא חושבת שמה שאנחנו רואים היום בעולם זו תחרות של ממש.

מוהא פקו: אני חושבת שאנחנו רואים מונופולים, בעצם אנחנו רואים יותר רכישות ומיזוגים.

מוהא פקו: אם תסתכלו על המערכת הבנקאית, לא תראו בנקים חדשים צצים.

מוהא פקו: תראו בנק אחד, בנק אחד ותיק ועוד בנק ותיק מתמזגים כדי להפוך לבנק אחד.

מוהא פקו: אנחנו רואים יותר ויותר מקרים כאלה.

מוהא פקו: אני חושבת שיש לבחון את כל הרעיון של תחרות בצורה שונה לגמרי.

מוהא פקו: כיוון שאנחנו שוכחים שיש תעשיות מסוימות שזקוקות להגנה.

מוהא פקו: בשפת המסחר ובשפת הכלכלה, מדיניות מגן הפכה למילה רעה מאוד.

מוהא פקו: אתם יודעים, אנחנו יכולים להגן על אנשים.

מוהא פקו: אנשים חייבים להתחרות בצורה כלשהי, בין אם הם יכולים ובין אם הם לא יכולים.

מוהא פקו: מעין מציאות של אדם לאדם זאב.

מוהא פקו: אני חושבת שזוהי מציאות מכוערת.

מוהא פקו: אנחנו לא יכולים לשרוד כך.

מוהא פקו: כולנו נטרוף אחד את השני אם זאת השאיפה שלנו.

מוהא פקו: מדיניות מגן חשובה מאוד ובדיוק אותן מדינות המתנגדות בגלוי למדיניות מגן, נוקטות במדיניות מגן בצורה הטובה ביותר.

מוהא פקו: האיחוד האירופאי הוא אחד מהאזורים המוגנים ביותר בעולם.

מוהא פקו: אם תסתכלו על המגזר החקלאי, הוא המגזר המוגן ביותר.

מוהא פקו: הם מספקים סובסידיות לחקלאים.

מוהא פקו: הם לא מוכנים להפחית את הסובסידיות שלהם.

מוהא פקו: מבחינה מדינית הם מדברים על הפחתתם, אבל הם לא מתכוונים לעשות זאת, כיוון שהם יודעים שתהייה לכך השפעה על הבחירות שלהם, קודם כל, אם הם היו מפחיתים את הסובסידיות.

מוהא פקו: אבל זה אמצעי הגנה.

מוהא פקו: אם אנחנו מתכוונים להשתתף במשחק הליבראלי החדש הזה ואנחנו רוצים עסקים קטנים, אז לפי דעתי עסקים קטנים הם המנועים העתידיים של הצמיחה בכל המדינות שלנו, ומשמעות הדבר היא שיש להגן עליהם.

מוהא פקו: כדי שהם יוכלו לשרוד, יש לסבסד אותם.

מוהא פקו: אם אנחנו אומרים שעליהם להתחרות, עלינו לתת להם משהו שיעזור להם להתחרות.

מוהא פקו: אני חושבת שעבורי כאן הטיעונים מאבדים את משקלם, כיוון שאנחנו אומרים שעליהם להתחרות, אבל אנחנו לא נותנים להם עזרה טכנית.

מוהא פקו: אנחנו לא נותנים להם מוסדות שיסייעו להם עם הלוואות כדי לעזור להם לקחת חלק בתחרות.

מוהא פקו: אז אני חושבת שיש התחייבות שצריכה לבוא גם מהממשלות כדי לתמוך בעסקים קטנים ולסייע להם כיוון שהם העתיד ושם נמצאות הנשים ואנחנו זקוקות להרבה יותר עזרה.

מוהא פקו: אני חושבת גם שבעולם בו מגנים על התעשייה, מאפשרים לאנשים להיות חדשניים.

מוהא פקו: זוהי הרוח החדשנית שמביאה לרעיונות חדשים.

מוהא פקו: כשמאלצים אנשים להתחרות אחד נגד השני ולא תומכים בהם, מהיכן תבוא הרוח החדשנית?

מוהא פקו: אתם הורגים את תעשיית הטקסטיל שלכם אבל אתם לא נותנים מקום לרעיונות חדשים ואתם לא מגנים על הרעיונות הללו כדי שאנשים יוכלו להמציא טכנולוגיות חדשות.

מוהא פקו: אני תומכת נלהבת במדיניות מגן, אבל לא במדיניות מגן שבו-זמנית מעוותת את השוק.

מוהא פקו: מדיניות גן שמאפשרת לאנשים לבנות את התעשייה שלהם, כמו שעשתה ארה"ב כדי להגן על תעשיית הפלדה שלה.

מוהא פקו: הם מגדילים את מכסי המגן שלהם כל הזמן וזוהי מדיניות מגן.

מוהא פקו: אל לנו להירתע מהגנה על התעשיות החשובות.

דליה פיסמן: בוקר טוב.

דליה פיסמן: אני מייצגת כאן את הסוכנות היהודית לארץ ישראל, המחלקה הישראלית.

דליה פיסמן: אני אחראית על כמה סוגי פרויקטים עבור נשים ויש לנו, לפי דעתי, תוכנית מאוד חשובה ומעניינת לאימהות חד הוריות, במיוחד עבור אימהות חד הוריות ועולות חדשות.

דליה פיסמן: איך לקדם אימהות חד הוריות.

דליה פיסמן: את מעמד האימהות החד הוריות במשפחה בחברה הישראלית.

דליה פיסמן: אחת מהדרכים לקדם את המעמד של האישה החד הורית היא, לדעתי, עסקים קטנים.

דליה פיסמן: אני רוצה לומר לך שיישמנו את הפרויקט הזה בכמה ערים במדינה שלנו.

דליה פיסמן: אנחנו רואים שזה חשוב מאוד, במיוחד עבור נשים חד הוריות, לפתוח עסקים קטנים, חברות זעירות, אולי בבית.

דליה פיסמן: משום כך אנחנו נותנים לאימהות חד הוריות את הכלים להצליח בעסקים קטנים.

דליה פיסמן: לא רק קורסים, קורסים ייחודיים, מידע ייחודי, אלא גם קרנות הלוואות.

דליה פיסמן: אני מסכימה איתך שזהו כיוון חשוב מאוד.

דנה מירטנבאום: אני מייצגת את 'איתך, משפטניות למען צדק חברתי'.

דנה מירטנבאום: אני מכירה היטב את עבודתן.

דנה מירטנבאום: כיוון שדנו כבר בשיטת המיקרו-קרדיט לעסקים קטנים, אני רק רוצה לשאול אותך אם את יכולה לומר, על פי ניסיונך, מה הארגונים הציבוריים יכולים לעשות כדי להסביר איך אפילו לנשים משכילות יש בעיה בעיסוקים הקשורים לכסף.

דנה מירטנבאום: יש לנו בעיות בהשגת כסף, יש לנו בעיות בחיובים כספיים.

דנה מירטנבאום: איזה תהליך אפשר לעשות כדי לרדת לשורש העניין, כמו לספק מידע, באיזו דרך וכמה רעיונות.

מוהא פקו: אני חושבת שיש לכם כבר הזדמנות נהדרת עם המרכז.

מוהא פקו: ..

מוהא פקו: שעושה עבודה רבה בניתוח תקציב.

מוהא פקו: אני חושבת שתהליך התקציב הוא תהליך מאוד, מאוד חשוב שבו מלמדים נשים שמרגישות מאוד לא בנוח במיוחד עם נושאים כלכליים, כנקודת כניסה עבורן לדיונים ולשיחות בכמה מהנושאים הללו.

מוהא פקו: גם במדינה שלי אנחנו עושים הרבה עבודה על תקציב.

מוהא פקו: בכל היבשת יש כמה תהליכי תקציב.

מוהא פקו: אבל אני חושבת שאוריינות כלכלית היא מאוד, מאוד קריטית עבורנו.

מוהא פקו: אני לא חושבת שאת צריכה להיות כלכלנית או כלכלנית בתחום המסחר שמבינה בנושאים הללו, בלי קשר למה שהכלכלנים הראשיים אומרים לנו במשרד האוצר ובמשרד למסחר במדינות שלנו.

מוהא פקו: אבל אני חושבת שעלינו להבין גם את השפה בה הם משתמשים.

מוהא פקו: אנחנו יכולות ללמד אחת את השנייה על כך.

מוהא פקו: יש הרבה ארגונים שעובדים על הנושאים הללו.

מוהא פקו: יש הרבה אתרי אינטרנט שאני יכולה לחלוק איתכן.

מוהא פקו: אני יכולה לחלוק חלק מהעבודה שאנחנו עושים על אוריינות מסחרית כדי לעזור לאנשים להבין.

מוהא פקו: כי אני חושבת שחלק מהניכור שלנו לתחום הכלכלי הוא השפה בה נעשה שימוש בתחום זה.

מוהא פקו: חלק ניכר מהשפה בתחום זה נועד לבלבל אותנו.

מוהא פקו: אני חושבת שאפילו עם תקציבים, אנחנו כנשים עורכות תקציב מדי יום.

מוהא פקו: כשאתן הולכות לחנות ואתן שמות מוצרים בעגלת הקניות שלכן, אתן הולכות לקופאי.

מוהא פקו: אם מוצרי המזון שקניתן עולים חמישים דולר ויש לכם רק 45 דולר בארנק שלכן, אתן מתחילות לוותר על מוצרים.

מוהא פקו: זה בדיוק מה שממשלות עושות.

מוהא פקו: יש להן תקציבים.

מוהא פקו: יש להן גם גירעונות.

מוהא פקו: יש להן עודפים, בדיוק כמו שלנו יש במשק הבית.

מוהא פקו: אני חושבת שאנשים מבינים זאת היטב.

מוהא פקו: נשים מבינות זאת היטב.

מוהא פקו: אז אני חושבת שאוריינות כלכלית היא דרך אחת שממש תעורר את הנשים לפעולה ברמה הבסיסית של הנושאים הללו.

מוהא פקו: צריך להתחיל בחוויות שהנשים חוו בעצמן קודם.

מוהא פקו: התרוממות הרוח.

מוהא פקו: איך הן חוות את הכלכלה במקום בו הן נמצאות ולאחר מכן להמשיך לנושאים הגדולים יותר כמו מסחר בין-לאומי, נושאי המאקרו המשפיעים ישירות עליהן.

מוהא פקו: אבל זה מתחיל ממש עם החוויות שנחוות בחיים.

מוהא פקו: כולנו מכירים נשים – בדיוק דיברת על החוויות שנשים חוות בחיים מנקודת המבט של הנשים החד הוריות.

מוהא פקו: יש כל כך הרבה סיפורים נפלאים, אבל אני חושבת שחשוב מאוד להתחיל משם ואז ללכת אחורה.

מוהא פקו: אני חושבת שזה חשוב מאוד.

מוהא פקו: אבל אני חושבת שחשוב ללמוד את השפה, שננתח את השפה האחת עבור השנייה, כיוון שכל דבר מובנה אפשר לנתח.

מוהא פקו: כל דבר שאמורה להיות לו משמעות אפשר להבנות כדי שתהייה לו משמעות אחרת עבורנו.

מוהא פקו: פמיניסטיות עושות זאת כבר שנים על גבי שנים.

מוהא פקו: אני חושבת שעלינו גם ללמוד לנתח את השפה לא רק עבורנו, גם עבור מעצבי המדיניות.

מוהא פקו: כי, אתם יודעים, הם חושבים במושגים של סכומים מצרפיים, מספרים.

מוהא פקו: אבל הם לא חושבים על האנשים שנמצאים במשוואה.

מוהא פקו: לכן עלינו לנתח את המערכות שלהם ולומר, סליחה, איפה האנשים במשוואה הזאת כאן?

מוהא פקו: אני חושבת שמכאן עלינו להתחיל.

מוהא פקו: ועדות כאלה הן נקודות התחלה מצוינות גם כן, שבהן ניתן לומר, אלו הם דאגותינו לגבי התקציב.

מוהא פקו: למה תקציב המסחר חושב כך?

מוהא פקו: למה תקציב הביטחון בנוי כך?

מוהא פקו: חברות הפרלמנט שלנו צריכות ללכת ולהפנות את השאלות האלה גם לשרים.

מוהא פקו: אני חושבת שיש לכך חשיבות רבה.

מוהא פקו: היה לנו כנס חברתי-אזרחי גדול בלבנון ושם יכולנו לעורר פעולה נרחבת בנושאי מגדר ומסחר.

מוהא פקו: הם מעוניינים מאוד בהקמת רשת רחבה במזרח התיכון שתעסוק בנושאים הללו.

מוהא פקו: אני לא יודעת איך נשים ישראליות יוכלו ליהנות מכך.

מוהא פקו: אבל יש לנו רשת גם באירופה.

מוהא פקו: יש לנו רשת באסיה.

מוהא פקו: יש לנו רשת בקריביים, בארה"ב וכו'.

מוהא פקו: אני חושבת שיש לכן אפשרויות רבות להצטרף לרשת שלנו.

מוהא פקו: כמו שאמרתי, אני מקווה שחברות הכנסת יהיו בהונג קונג.

אתי לבני: אני מאוד רוצה להודות לגברת מוהא פקו, הנושא היה מעניין, בשבילי חדש, ובהחלט אפיק מעניין לעולה.

אתי לבני: זה לא שאנחנו לא עוסקים בתחומים האלה.

אתי לבני: יש לנו ישיבה עם מרכז אדווה, אני מקווה שיחד עם ועדת הכספים, לדון בהשפעת התקציב על נשים.

אתי לבני: זה הכל מתחבר באותו כיוון.

אתי לבני: בואו נראה ובואו נפתח את המספרים ונראה מה התוצאה.

אתי לבני: הישיבה, ואתן מוזמנות, תתקיים בעוד שבועיים-שלושה.

אתי לבני: את הישיבה הבאה שמתחילה בעוד חמש דקות, אנחנו עושים לכבוד תשעים שנה לג'וינט, "העצמת נשים כאמצעי למוביליות חברתית".

אתי לבני: על כל הפעולות שדווקא הג'וינט עושה בקרב הערבים והיהודים החרדים, ואלה פעולות יוצאות מן הכלל.

אתי לבני: אז בואו תישארו.

אתי לבני: תודה רבה לכולן.